Erkender brøler: Stykke af omstridt kunstværk blev slået ved en fejl | Aarhus | stiften.dk
Erkender brøler: Stykke af omstridt kunstværk blev slået ved en fejl
Publiceret 19. juni 2017 kl. 14:23
De røde og hvide sten til højre for løberen på fortovet mindede medarbejderen med græsklipperen om, at her havde kunstværket været på græsset, og så standsede han maskinen. Foto: Hans Petersen
Kommunal medarbejder slog græsset på 20-25 meter, hvor kunstværket ikke kunne ses.
AARHUS: Et lille stykke af den tyske kunstner Katharina Grosses omstridte kunstværk ved Mindeparken i Aarhus er blevet slået ved en fejl.
Det drejer sig om cirka 50 kvadratmeter af det i alt 5.000 kvadrameter store værk, der er opført i Mindeparken og på området neden for parken, fra rabat og fortov til vandkanten i bugten.
Det oplyser Kim Gulvad Svendsen, der er chef for drift og vedligeholdelse i Aarhus Kommunes Center for Byens Anvendelse.
Entreprenøren bag græsslåningen, Aarhus Kommunes Natur- og Vejservice, skulle slå græsset i sidste uge.
- Medarbejderen, der kørte maskinen onsdag morgen, var fuldt ud klar over, at han skulle være opmærksom på det rød-hvide værk. Brødebetynget har han fortalt, at han slog et lille stykke græs, fordi han ikke kunne se kunstværket på græsset. Men da han havde kørt 20-25 meter, opdagede han nogle røde og hvide sten, der lå langs kanten. Han konkluderede, at han måtte være ved kunstværket og standsede straks maskinen, der slår i to meters bredde, siger Kim Gulvad Svendsen, der har givet en melding til kunstmuseet Aros om hændelsen.
Redaktionen anbefaler: 2017-arrangementer du skal se i uge 42
Katharina Grosses værk er en del af Triennalen "The Garden", som kunstmuseet Aros står for i anledning af Aarhus som Europæisk Kulturhovedstad. Værket har ikke nogen titel.
"The Garden" i naturen og i bygninger ved sydhavnen kan opleves til og med 30. juli.
De to dele hedder "The Present" og "The Future". På selve kunstmuseet kan "The Past" opleves hnholdsvis til 10. september og 22. oktober.
Museet overvejer
På kunstmuseet overvejer ledelsen situationen.
- Vi er blevet orienteret om, hvad der er sket og skal nu finde ud af, hvad der herefter skal ske. Det foregår naturligvis i god dialog mellem parterne, oplyser Anne Riis, der er presseansvarlig på Aros.
Kim Gulvad Svendsen har besigtiget området. Han har konstateret, at græsset i området næsten er slidt væk og at det er meget svært at se, at der er noget tilbage af værket på græsset.
- Når man går på græsset, bliver det jo bøjet og knækker, siger Kim Gulvad Svendsen.
Han har også undersøgt græsset på værkets del i Mindeparken.
- Det er ikke slået, men slidt meget ned, og farverne er næsten væk, siger han.
Han kunne også konstatere, at de træer, der er malet, er begyndt at skyde grønne blade igen.
- Så naturen er livskraftig, siger han.
Katharina Grosses kunstværk blev skabt i ugen op til åbningen af "The Garden" 3. juni. Det var meningen, at naturen skulle gå sin gang, og værket skulle ikke males op igen, når eller hvis det forsvandt på græsset. Hensigten var også at publikum skulle have lov at gå på det malede græs.
Katharina Grosses værk voldte så meget postyr, at Aros-ledelsen lige efter åbningen mente, at det havde givet omtale, der svarer til 11 millioner kroner i annoncer.
Publikum bakker op om det røde græs: The Garden giver en god debat
100.000 kroner på højkant: Aarhus får ny kulturpris
Festuge med få hår i suppen
En skamløs samling af stjerner